શું મધ્યપ્રદેશ હોય કે રાજસ્થાન, આ ફિતૂરબાજી વાંચીને હસવું કે રડવું એ સમજાય નહીં. ગાય શું વાઘ કે સિંહ જેવું વન્ય પશુ છે કે જેની સમસ્યાનું નિવારણ ન થઈ શકે? વાઘ, સિંહ કે ચિત્તા જેવાં ખતરનાક જંગલી પ્રાણીઓને સુદ્ધાં આપણે ઠેકાણે પાડી દીધાં હોય તો ગાયની શી વિસાત? એક સમય હતો કે ગામેગામ ગૌચરો એટલે કે ચરિયાણ આવેલાં હતાં, જેમાં ગામનાં ઢોર ચરતાં રહેતાં. પણ વિકાસની આંધળી અને દિશાવિહીન દોટમાં ઉદ્યોગરૂપી આખલાઓ આખેઆખા ગૌચરોને જ ચરી ગયા. હવે ગાયોના અભયારણ્યનો નવો ધંધો હાથ આવ્યો છે.